Neuvoston ja neuvostossa kokoontuneiden jäsenvaltioiden edustajien päätelmät,

annettu 19 päivänä heinäkuuta 2002,

potilaiden liikkuvuudesta ja terveydenhuollon kehityssuuntauksista Euroopan unionissa

(2002/C 183/01)

1. Neuvosto ja neuvostossa kokoontuneet jäsenvaltioiden edustajat tunnustavat, että Euroopan unionissa terveydenhuoltojärjestelmillä on eroavaisuuksistaan huolimatta yhteiset yhteisvastuullisuuden, oikeudenmukaisuuden ja universaalisuuden periaatteet. Lisäksi neuvosto ja neuvostossa kokoontuneet jäsenvaltioiden edustajat toteavat, että Euroopan unionin jäsenvaltioiden terveysjärjestelmien välillä lisääntymässä olevan vuorovaikutuksen taustalla on erityisesti kansalaisten vapaa liikkuvuus ja näiden toive saada korkealaatuisia terveyspalveluja.

2. Neuvosto palauttaa mieleen, että EY:n perustamissopimuksen 152 artiklan mukaan yhteisön toiminnassa kansanterveyden alalla otetaan täysimääräisesti huomioon jäsenvaltioiden terveyspalvelujen ja sairaanhoidon järjestämiseen ja tarjoamiseen liittyvät velvollisuudet. Neuvosto kuitenkin katsoo, että terveydenhuoltojärjestelmiin vaikuttaa muukin, esimerkiksi sisämarkkinoihin liittyvä kehitys. Neuvosto pitää tärkeänä sitä, että tämä kehitys on jäsenvaltioiden terveyspoliittisten tavoitteiden ja edellä mainittujen yhteisten periaatteiden mukaista. Neuvosto onkin sitä mieltä, että tiettyjä terveydenhuoltoalan kysymyksiä kannattaa tarkastella kansalliset rajat ylittävästä näkökulmasta. Tältä osin neuvosto ilmaisee tyytyväisyytensä terveysministerien Malagassa helmikuussa 2002 järjestetyssä seminaarissa käymien keskustelujen johdosta, joissa kartoitettiin tärkeimpiä kysymyksiä tulevaa yhteistyötä varten, ja panee merkille asiasta käydyt asiantuntijakeskustelut.

3. Neuvosto panee merkille terveyden- ja vanhustenhuollon tulevaisuutta koskevan selvitystyön, jota tehdään parhaillaan sosiaalisen suojelun komiteassa ja talouspoliitisessa komiteassa peräkkäisten Eurooppa-neuvostojen päätelmien pohjalta. Se panee merkille myös asetuksen (ETY) N:o 1408/71 uudistamiseksi ja nykyaikaistamiseksi käynnissä olevan työskentelyn, jolla pyritään saamaan aikaan muun muassa potilaiden liikkuvuutta tukeva yksinkertaistettu järjestelmä. Se korostaa, että terveyskysymykset ja potilaiden edut on otettava täysimittaisesti huomioon tässä prosessissa, jossa yksi tärkeimmistä asioista, asia hallinnollisten kysymysten rinnalla, on hoidon antaminen. Yhteisön ja sen jäsenvaltioiden asianomaisten tahojen olisi osallistuttava täysipainoisesti tämän prosessin vaikutusten huomioon ottamiseen. Erityisesti terveysministerien olisi osallistuttava prosessiin täysipainoisesti.

4. Neuvosto ja jäsenvaltioiden edustajat katsovat, että rajat ylittävää yhteistyötä voidaan merkittävästi kehittää sellaisilla kahdenvälisillä tai alueellisilla järjestelyillä, joissa otetaan huomioon jäsenvaltioiden toimivalta järjestää omat terveyspalvelunsa ja jotka ovat yhteisön asiaa koskevan lainsäädännön mukaisia, ja tähdentävät tällaisia aloitteita koskevan tiedonvaihdon merkitystä. He korostavat, että potilaiden liikkuvuus, joka liittyy varsinkin matkailuun tai pitkäaikaiseen oleskeluun ulkomailla, asettaa erityisiä haasteita kliinisen ja muun tiedon vaihtamiselle hoidon asianmukaisen seurannan ja jatkuvuuden varmistamiseksi. He pitävät yhteistyötä tärkeänä muun muassa sen selvittämiseksi, olisiko osaamiskeskuksista hyötyä erityisosaamista vaativien tautien tehokkaimman hoidon edistämiseksi.

5. Neuvosto katsoo, että yhteisön uusi kansanterveysalan toimintaohjelma sekä muiden muassa uudet tutkimus- ja telematiikkaohjelmat tarjoavat edellytykset jatkaa potilaiden liikkuvuutta koskevien joidenkin kysymysten, kuten tiedottamiseen ja kokemusten vaihtoon liittyvien näkökohtien, käsittelyä.

6. Neuvosto ja jäsenvaltioiden edustajat katsovat tämän tarkastelun pohjalta, että yhteistyötä on lujitettava korkealaatuisen terveydenhuollon mahdollisimman laajan saatavuuden edistämiseksi ja samalla terveydenhuoltojärjestelmien kestävän rahoituksen säilyttämiseksi Euroopan unionissa. Vielä välttämättömämmäksi tämän tekee Euroopan unionin lähestyvä laajentuminen.

7. Neuvosto ja neuvostossa kokoontuneet jäsenvaltioiden edustajat

- katsovat, että olisi hyödyllistä, jos komissio jatkaisi tiiviissä yhteistyössä neuvoston ja kaikkien jäsenvaltioiden, erityisesti terveysministerien ja muiden alan keskeisten tahojen, kanssa korkean tason pohdintaa. Tämä toiminta olisi yhteensovitettava tiiviisti eri foorumeilla käynnissä olevan asiaan kuuluvan työn kanssa, Lissabonin prosessin puitteissa aloitetut toimet mukaan lukien. Neuvosto ja jäsenvaltioiden edustajat haluavat säännöllisesti tietoja tästä korkean tason pohdintaprosessista, jonka tavoitteena olisi tehdä aiheelliset johtopäätökset mahdollisia toimenpiteitä varten,

- suhtautuvat myönteisesti komission aikomukseen viedä eteenpäin alan työskentelyä muun muassa sisällyttämällä asianmukaisia toimia yhteisön kansanterveysalan toimintaohjelmaa koskevaan työsuunnitelmaansa.

8. Neuvosto ja jäsenvaltioiden edustajat palaavat tähän kysymykseen terveysneuvoston seuraavassa istunnossa ottaen huomioon edellä mainitun pohdintaprosessin tulokset.